
Ritmikai motívum kibontása és felépítése Askell Masson: Prím című kisdob darabjában

A bevezetőben a tudomány és a zene kapcsolatát, valamint egymásra való hatását fejtem ki az ókortól egészen a 20. századig. Számos tudós tanulmányokat folytat a matematika és a társtudományok zenében betöltött szerepéről. Ennek hatására a 20. századi zenében különböző komponálási technikák alakultak ki, amelyet a következő részben taglalok. Itt három, a modern ütős zenére nagy hatással bíró szerző legfőbb komponálási újításait mutatom be. A kortárs zene újításait áttekintve érkezünk meg a dolgozat alaptémájához, Askell Masson Prím című kisdob darabjához. A mű legfontosabb momentuma az első ütemben megszólaló ritmikai motívum, amely egyben a darab témája.
A dolgozat kifejtésében a Prím-ben jelen lévő téma szerkesztését, illetve variációit mutatom be. Hasonlóan azokhoz a zeneszerzőkhöz, akik a számtan segítségével komponálnak, Masson egy matematikai rendszert, a prímszámokat használja a darab megírásához. A művet az első ütemében elhangzó témára építi, amelyet az első 15 prímszám alapján szerkeszt meg úgy, hogy a harminckettedeket veszi alapegységnek.
A főtémának 9 féle variációja hangzik el a műben. A szerző mindegyik variációt különböző ritmikai struktúrába helyezi és más zenei környezetben használja, ezáltal módosítva az eredeti témát.
Az elemzés után a kisdob kialakulásának, fejlődésének áttekintése következik egészen a középkortól kezdve. A kisdob a 20. századra jelentős szerepet kapott a szimfonikus zenekarokban, valamint számos szerző írt szóló illetve zenekari kíséretes darabot az eddig leginkább kísérő szerepet betöltő hangszerre.
Askell Masson a Prím című darabjában elhangzó ritmikai anyag változatossága érdekében különböző hangszíneket, ütésmódokat szólaltat meg a kisdobon. A darab a hangszínek széles körű használata miatt kifejezetten izgalmas a közönség számára.
 



